31998R1569
L 205/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1569/98 НА КОМИСИЯТА
от 17 юли 1998 година
за изменение на приложения II и III към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в продуктите от животински произход (1), последно изменен с Регламент (ЕО) № 1568/98 на Комисията (2), и по-специално членове 6, 7 и 8 от него,
като има предвид, че съгласно Регламент (ЕИО) № 2377/90 трябва да бъдат постепенно установени максимално допустимите граници на остатъчни вещества за всички фармакологично активни субстанции, които се използват в рамките на Общността във ветеринарномедицинските продукти, предназначени за администриране на животни, от които се произвежда храна;
като има предвид, че максимално допустимите граници на остатъчни вещества следва да бъдат установени само след проверка от Комитета за ветеринарномедицинските продукти на всяка съответна информация, отнасяща се до безопасността на остатъчните количества от съответната субстанция за потребителя на продукти от животински произход и влиянието на остатъчните количества върху индустриалната преработка на храни;
като има предвид, че при установяването на максимално допустимите граници на остатъчни вещества от ветеринарномедицинските продукти в продуктите от животински произход, е необходимо да се определят животинските видове, у които може да присъстват остатъчни количества, нивата, на които може да присъстват във всяка от съответните месни тъкани, получени от третирано животно (прицелни тъкани), и естеството на остатъчното количество, което е свързано с наблюдението на остатъчните количества (маркерно остатъчно вещество);
като има предвид, че за контрола на остатъчните количества, както е предвидено в съответното законодателство на Общността, максимални граници за остатъчните количества следва обикновено да бъдат установявани за прицелните тъкани като черен дроб или бъбрек; като има предвид, че черният дроб и бъбреците често се отстраняват от трупното месо, обект на международната търговия, и максимални граници за остатъчните количества следователно следва да се установят също за мускулни или мастни тъкани;
като има предвид, че в случай на ветеринарномедицински продукти, предназначени за употреба при птици-носачки, кърмещи животни или медоносни пчели, максимални граници за остатъчните количества трябва също да бъдат установени за яйца, мляко или мед;
като има предвид, че динопрост, бензокаин и тетракаин следва да бъдат включени в приложение II към Регламент (ЕИО) № 2377/90;
като има предвид, че за да се позволи завършването на научните изследвания, мелоксикам следва да бъде включен в приложение III към Регламент (ЕИО) № 2377/90;
като има предвид, че следва да се предвиди период от 60 дни, преди влизането в сила на настоящия регламент, за да се позволи на държавите-членки да направят всички промени, които може да са необходими за разрешителните за пускане на пазара на съответните ветеринарномедицински продукти, които са издадени съгласно Директива 81/851/ЕИО на Съвета (3), последно изменена с Директива 93/40/ЕИО (4), за да се вземат под внимание разпоредбите на настоящия регламент;
като има предвид, че мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕИО) № 2377/90 на Съвета се изменят, както е посочено в приложението.
Член 2
Настоящият регламент влиза в сила на шестдесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 юли 1998 година.